Source: http://cegvezetes.hu/2001/04/a-tarsasagi-szerzodes-modositasa/
Timestamp: 2018-11-18 17:29:41
Document Index: 28445366

Matched Legal Cases: ['bíróság ', 'Bíróság ', 'bíróság ', 'bíróság ', 'bíróság ', 'bíróság ']

A társasági szerződés módosítása | Cégvezetés
A gazdasági társaságok általában saját maguk dönthetnek afelől, kívánják-e a létesítő okiratukat módosítani, vagy sem. Vannak azonban olyan, törvényben szabályozott esetek, amikor a szerződésmódosítást hátrányos jogkövetkezmények alkalmazása nélkül nem lehet elkerülni.
A módosítás általános szabályai
Gazdasági társaság alapításához főszabályként társasági szerződésre, részvénytársaság esetén alapító okiratra vagy alapszabályra, összefoglaló elnevezéssel létesítő okiratra van szükség. A társasági szerződés a polgári jogi szerződések sajátos típusának fogható fel, amely azonban az általános szabályok szerint a felek akaratának kölcsönös és egybehangzó kifejezésével jön létre. A szerződési szabadság elvéből következik, hogy a feleknek, esetünkben a tagoknak lehetőségük van arra, hogy az általuk meghatározott kérdések tekintetében a társasági szerződést szabad akaratelhatározással módosítsák. A szerződésmódosításhoz a polgári jog egyező akaratnyilvánítást követel meg (kivétel a bírósági szerződésmódosítás), ezzel szemben a gazdasági társaságoknál főszabályként nincs szükség valamennyi tag egyetértésére. A társaság legfőbb szerve minősített, a jelen lévő tagok 3/4-es szótöbbségével - a szavazatok 1/4-ével rendelkező tagok ellenzése mellett - hozott határozattal is módosíthatja a létesítő okiratot, amelyhez a tagok aláírására sincs szükség. (A határozatot tartalmazó jegyzőkönyvet azonban hitelesíteni kell.) Speciális társasági jogi rendelkezés, hogy a székhely (telephely) és fióktelep, valamint a tevékenységi kör módosításáról egyszerű többséggel hozott határozattal is lehet dönteni.
A főszabálytól eltérően a közkereseti és betéti társaság esetén - mivel általában ezeknél a társasági formáknál önálló, elkülönült döntéshozó szerv nem működik - valamennyi tag egyhangú szavazatával lehet csak a társasági szerződést módosítani. Ebben az esetben természetesen a szerződésmódosítást valamennyi tagnak alá kell írnia.
A legfőbb szerv határozatával módosított társasági szerződést közokiratba, vagy ügyvéd által ellenjegyzett magánokiratba kell foglalni, illetve lehetőség van arra is, hogy azt a társaság jogtanácsosa ellenjegyezze. A változás bejegyzése iránti eljárásban a módosítást, illetve a létesítő okiratnak a módosítással egységes szerkezetbe foglalt szövegét is csatolni kell.
A székhely (telephely), fióktelep, valamint a tevékenységi kör megváltozásáról szóló módosításokról nem szükséges alakszerű határozatot hozni, illetve külön módosító okiratot készíteni, elegendő a módosítást a legfőbb szerv ülésén felvett jegyzőkönyvbe foglalni. Ilyenkor a jogi képviselő, illetve a közjegyző az egységes szerkezetbe foglalt létesítő okiraton köteles ellenjegyezni, illetve hitelesíteni a módosított rendelkezéseket. Az egységes szerkezetű okiratból egyértelműen ki kell tűnnie, hogy az ellenjegyzés, illetve a hitelesítés az okirat mely pontjaira vonatkozik.
A létesítő okirat módosítását a vezető tisztségviselők - a változástól számított 30 napon belül, jogi személy cég jegyzett tőkéjének változása esetén pedig 60 napon belül - kötelesek a cégbíróságnak bejelenteni.
Módosítás a létesítő okirat tartalmi elemeinek változása miatt
Valamennyi gazdasági társaságra irányadó szabály, hogy a létesítő okiratban szerepelnie kell:
a gazdasági társaság cégnevének és székhelyének, a tagok nevének (cégnevének), lakóhelyének (székhelyének) a részvénytársaság alapszabálya kivételével,
a tevékenységi körének, a jegyzett tőke nagyságának, a jegyzett tőke (a tagok vagyoni hozzájárulása) rendelkezésre bocsátása módjának és idejének,
a cégjegyzés módjának, a vezető tisztségviselők nevének, lakóhelyének, valamint
a társaság időtartamának, ha nem határozatlan időre alapítják.
Szükség esetén ugyancsak a társasági szerződésben kell rendelkezni valamennyi társasági formánál a rövidített elnevezésről, az idegen nyelvű elnevezésről, a telephelyről, fióktelepről, a felügyelőbizottsági tagokról (név, lakóhely) és a könyvvizsgálóról (név, lakóhely), illetve minden egyéb, társasági szerződésre tartozó kérdésről. A fentiek a társasági szerződés szükségképpeni tartalmi elemeinek minősülnek, mivel a tagok döntésén alapul, kívánnak-e rövidített, vagy idegen nyelvű elnevezést használni, telephelyet, fióktelepet működtetni, felügyelőbizottságot létesíteni, illetve könyvvizsgálót alkalmazni.
A részvénytársaságokat, az ötvenmillió forint feletti törzstőkével rendelkező, valamint az egyszemélyes korlátolt felelősségű társaságokat könyvvizsgálati kötelezettség terheli, így esetükben a létesítő okiratban a könyvvizsgáló adatainak mindig szerepelnie kell. Részvénytársaságnál, illetve az olyan korlátolt felelősségű társaságnál (az egyszemélyes kft. kivétel), amelynek a törzstőkéje az ötvenmillió forintot meghaladja, kötelező felügyelőbizottságot is létrehozni. Ugyancsak kötelező felügyelőbizottságot választani bármely társasági formában működő társaságnál, ha a teljes munkaidőben foglalkoztatott munkavállalók létszáma éves átlagban meghaladja a kétszáz főt. Ilyenkor a felügyelőbizottsági tagok megnevezése természetesen nem szükségképpeni, hanem kötelező tartalmi eleme a társasági szerződésnek, alapszabálynak.
A társaság létesítő okiratának a tartalmi elemeiben bekövetkező változások - pl. cégnév, székhely, telephely, tevékenységi kör, jegyzett tőke, cégjegyzés stb. változása - mindig szerződésmódosításnak minősülnek. (A tagváltozással külön címszó alatt foglalkozunk.)
A változások mögött az esetek túlnyomó többségében a tagok szabad elhatározásából született döntése, taggyűlési, közgyűlési határozata rejlik (pl. tevékenységi kör, székhely, jegyzett tőke változása stb.). A törvény erejénél fogva bekövetkező változások a tagok akaratától függetlenül is szükségessé teszik a szerződésmódosításról szóló határozat meghozatalát. (Például, ha a vezető tisztségviselő vagy a felügyelőbizottsági tag a tisztségéről lemond, megbízatása a törvény erejénél fogva szűnik meg, nincs szükség a lemondás társaság általi elfogadására.) Akár a tagok akarata, akár törvényi rendelkezés húzódik meg a változások mögött, minden esetben kötelező módosítani a társasági szerződést a változásoknak megfelelően, az alakiságok betartása mellett.
A tagváltozás - a szerződést kötő felek személyében bekövetkező változás - a polgári jog szabályai szerint szerződésmódosításnak minősül. A tagok adatait a létesítő okiratban minden esetben fel kell tüntetni, így a tagváltozás a szerződés tartalmi elemeinek a változását is jelenti. (A kft. tagváltozásával, az üzletrész- és részvényátruházás kérdésével a keretes írásban foglalkozunk!)
Tagsági jogviszony megszűnése késedelem következtében
Társaság alapításához elengedhetetlenül szükséges induló vagyont a tagok bocsátják a társaság rendelkezésére. Vagyoni hozzájárulás teljesítése nélkül nem lehet az alapításkor gazdasági társaságban taggá válni. A vagyoni hozzájárulás teljesítésére nyitva álló határidőt - a társasági törvény szabta kereteken belül - a társaság létesítő okiratában kell meghatározni. E határidő elmulasztásához, a késedelmes teljesítéshez az új társasági törvény a tagsági jogviszony megszűnését fűzi jogkövetkezményként.
A gazdasági társaság ügyvezetése harmincnapos határidő kitűzésével köteles felhívni a tagot a vagyoni hozzájárulása teljesítésére, egyben figyelmeztetni arra, hogy a határidő eredménytelen eltelte a tagsági jogviszony megszűnését eredményezi. A tagsági jogviszony a 30 napos határidő lejártát követő napon szűnik meg, amelynek megtörténtéről az érintett tagot írásban értesíteni kell. A társaság ezt követően köteles módosítani a létesítő okiratát, a tagváltozásra, illetve szükség esetén a jegyzett tőke változására tekintettel.
A kft.-nél a tagváltozás önmagában nem igényel társaságiszerződés-módosítást (lásd a keretes írást!), bizonyos esetben azonban a tagsági jogviszony megszűnésével összefüggésben mégis szükség lehet erre. Törvényi előírás értelmében ugyanis a taggal való megállapodás alapján, ennek hiányában nyilvános értékesítés (árverés) útján kell értékesíteni annak a volt tagnak az üzletrészét, akinek a tagsági jogviszonya a vagyoni hozzájárulás teljesítésének elmulasztása miatt szűnt meg. Ha az árverés eredménytelenül zárul le, az üzletrészt (törzsbetétet) a társaság vagy a tagok megvásárolhatják, ennek hiányában a társaság köteles az érintett üzletrészt bevonni. Bevonás esetén pedig a törzstőkét a bevont üzletrész (törzsbetét) értékére tekintettel le kell szállítani.
Hasonló a helyzet a részvénytársaságoknál. Ha a részvényes tagsági joga a késedelmes teljesítés következtében megszűnt, és az általa jegyzett, illetve az alapító okiratban átvenni vállalt részvényre jutó vagyoni hozzájárulás teljesítésének kötelezettségét más személy nem vállalja át, a közgyűlés köteles az alaptőkét megfelelően leszállítani. A jegyzett tőke leszállítása azonban kizárólag a létesítő okirat módosítása útján valósítható meg.
A közkereseti és betéti társaságnál a személyegyesítő jellegből adódóan nincs lehetőség a társaságban lévő vagyoni érdekeltség értékesítésére, a társaságtól megváló taggal a tagsági jogviszony megszűnésének időpontjában fennálló állapot szerint kell elszámolni. Önmagában a tagváltozás is kötelezően a szerződés módosításával jár.
A gazdasági társaság legfőbb szerve háromnegyedes szótöbbséggel hozott határozatára van szükség a tag kizárása iránti per megindításához. A keresetet a határozat meghozatalától számított 15 napos jogvesztő határidőn belül kell előterjeszteni a cég székhelye szerint illetékes megyei (fővárosi) bíróságnál. A kizáráshoz jogerős bírósági ítéletre van szükség. A perindításról szóló társasági határozatra akkor kerülhet sor, ha az érintett tagnak a társaságban maradása nagymértékben veszélyeztetné a társaság céljának elérését. Nem zárható ki a társaságból:
a részvényes,
a két tagból álló gazdasági társaság tagja,
az a tag, aki legalább a szavazatok háromnegyedével rendelkezik.
Amennyiben a bíróság a társaság keresete alapján kizárja a társaságból az alperesként perbe vont tagot, a tagváltozásra, illetve bizonyos esetekben a jegyzett tőke változására is tekintettel elkerülhetetlenné válik a társasági szerződés módosítása. A kkt.-ból és bt.-ből kizárt taggal a tagsági jogviszonya megszűnésekor fennálló állapot szerint kell elszámolni.
Speciális szabályként a kft.-nél tagváltozás esetén a társasági szerződés módosítására nincs szükség. A kizárt tag üzletrészét főszabályként nyilvános árverés útján kell értékesíteni, ettől csak a kizárt tag hozzájárulásával lehet eltérni. Az árverésre, valamint az árverés eredménytelensége esetére irányadó szabályok megegyeznek a késedelemnél leírtakkal. Az értékesítés eredménytelensége miatti üzletrészbevonáshoz, illetve a törzstőke ezzel egyidejű leszállításához a társasági szerződést feltétlenül módosítani kell.
Közös megegyezés, felmondás, kilépés
Közkereseti és betéti társaságban fennálló tagsági jogviszony a késedelem és a kizárás mellett megszűnik a tagok közös megegyezésével, rendes vagy azonnali hatályú felmondással, illetve a tag halálával (jogutód nélküli megszűnésével) is. A társaságtól megváló taggal a tagsági jogviszony megszűnésének időpontjában fennálló állapot szerint kell elszámolni. A közös vállalatban lévő tagsági jogviszony a vagyoni hozzájárulás teljesítésének elmulasztása és a kizárás esetén túl a tag kilépésével is megszüntethető. A kilépő taggal a kilépés időpontjában fennálló állapot szerint kell elszámolni. A változás következtében a társaságban maradó tagoknak módosítaniuk kell a társasági szerződést.
A kötelező módosítás különös esetei
A közkereseti és a betéti társaságok létesítéséről szóló társasági szerződésben - a valamennyi társasági szerződésben kötelezően rendezendő kérdéseken túl - szükség szerint meg kell határozni a tagok által vállalt személyes közreműködés módját, tartalmát és a taggyűlés működésének szabályait (összehívás, határozatképesség, határozathozatal stb. szabályait). Ugyancsak a társasági szerződésben kell rögzíteni:
a tagokat megillető szavazatok számát, feltéve ha a törvényben foglalt szabályoktól (valamennyi tagnak azonos mértékű szavazata van) el kívánnak térni (legalább egy szavazattal azonban ilyenkor is minden tagnak rendelkeznie kell);
a nyereség és a veszteség viselésének a társasági törvénytől eltérő, azaz a vagyoni hozzájárulás arányától eltérő szabályait (Semmis az a megállapodás, amely valamely tagot a nyereségből vagy a veszteség viseléséből kizár.);
ha az üzletvezetéssel egy vagy több tagot bíznak meg, azaz nem az összes tag jogosult az üzletvezetésre;
több üzletvezetésre jogosult tag esetén az együttesen eljárás kikötését.
Valamennyi fenti kérdés rendezése a tagok szabad akaratára van bízva, azzal azonban, hogy amennyiben a személyes közreműködés, a taggyűlés létrehozása, a szavazatok eltérő szabályozása stb. mellett döntenek, úgy ezeknek a szabályait kötelezően a társasági szerződésben kell meghatározni. Ebből következik, hogy ha bármely kérdéskörben változás történik, a döntéssel egyidejűleg a változásoknak megfelelően a társasági szerződést is módosítani kell. A közkereseti és a betéti társaságnál valamennyi tag egyhangú szavazatával meghozott határozat szükségeltetik a társasági szerződés módosításához. Az alakszerű módosító okiratot mindenkinek alá kell írnia.
A kft. létesítésről szóló társasági szerződésben az általános, valamennyi társasági formára előírtakon túl mindig meg kell határozni:
a törzsbetétek mértékét,
a teljes egészében be nem fizetett pénzbetétek befizetésének módját és esedékességét,
a szavazati jog mértékét,
az első ügyvezetőt, több ügyvezető esetén a képviselet módját,
felügyelőbizottság kötelező létrehozása esetén az első felügyelőbizottsági tagokat,
könyvvizsgáló kötelező választása esetén az első könyvvizsgáló személyét, valamint
a megismételt taggyűlés összehívására vonatkozó szabályokat.
Szükség szerint rendelkezni kell:
a mellékszolgáltatásról, annak feltételeiről és a mellékszolgáltatás nem, vagy nem megfelelő teljesítése esetén fizetendő kötbér mértékéről,
a taggyűlés feljogosításáról pótbefizetés előírására, illetve a pótbefizetés előírásának feltételeiről,
az eltérő tagsági jogokat biztosító üzletrészekről, ezek szabályairól.
az üzletrész átruházhatóságának kizárásáról vagy korlátozásáról, illetve arról, hogy az átruházást társasági beleegyezéshez kötik,
jogutódlás esetén az üzletrész átszállásának és az üzletrész felosztásának kizárásáról,
az üzletrész bevonásának megengedéséről,
dolgozói üzletrész kialakításáról, az ahhoz fűződő elsőbbségi jogokról,
a határozatképesség szabályozásáról és a határozathozatal módjáról,
a taggyűlésnek a székhelyen kívüli helyre történő összehívására vonatkozó szabályokról, valamint az ülésen kívül történő határozathozatal határidejéről,
annak az értékhatárnak a megjelöléséről, amelyet elérő ügylet tekintetében a döntés a taggyűlés kizárólagos hatáskörébe tartozik,
az adózott eredmény felosztásáról és a társaság megszűnése esetén a tagoknak járó részesedés mértékéről, ha ezek számítási módja eltér a törzsbetétek arányától,
valamennyi tag feljogosításáról az ügyvezetésre és a képviseletre,
az ügyvezetők képviseleti jogának korlátozásáról,
a törzstőkeemelés esetére elsőbbségi jog gyakorlásáról, annak módjáról.
Ugyancsak a társasági szerződésben kell rendelkezni arról, ha a tagok az üzletrészeik átruházása esetére egymásnak elővásárlási jogot biztosítanak, illetve az adásvételi szerződésen kívüli jogcímen történő üzletrész-átruházás kizárásáról, korlátozásáról. Szükség esetén a társasági szerződés tartalmazza a taggyűlés kötelező összehívásának a törvényben szabályozottakon felüli további eseteit is.
A létesítő okirat tartalmában bekövetkező változások szerződésmódosításnak minősülnek, amely a taggyűlés kizárólagos hatáskörébe tartozik. A szerződésmódosításhoz legalább háromnegyedes szótöbbséggel hozott határozatra van szükség. (A kft. taggyűlése akkor határozatképes, ha azon a törzstőke legalább fele vagy a leadható szavazatok többsége - és nem a tagok többsége! - képviselve van. Lehetőség van azonban arra, hogy a társasági szerződésben ennél nagyobb részvételi arányt írjanak elő.) Kivételt képez a székhely (telephely), fióktelep és tevékenységi kör megváltoztatásának kérdése, ehhez elegendő egyszerű szótöbbség is. A társasági szerződésben foglalt tagi kötelezettségek növeléséhez, új kötelezettségek megállapításához, illetve az egyes tagok külön jogainak csorbításához ellenben egyhangú határozat kell.
Tagváltozás kft.-ben Korlátolt felelősségű társaságban fennálló tagsági viszony megszűnésére a vagyoni hozzájárulás késedelmes teljesítése, a társaságból való kizárás, az üzletrész átruházása, illetve a tag halála (jogutód nélküli megszűnése) esetén kerülhet sor. A társasági törvény szabályai értelmében a tagok személyében történt változásnál nincs szükség taggyűlés tartására és a szerződés alakszerű módosítására. A késedelem és a kizárás kérdésével kapcsolatban utaltunk már arra, hogy a tagváltozás önmagában nem jár szerződésmódosítással, az érintett tag üzletrésze értékesítésének sikertelensége azonban törzstőke-leszállítást és így társaságiszerződés-módosítást tehet szükségessé. Az üzletrész - a saját üzletrész kivételével - a társaság tagjaira szabadon átruházható. Kívülállóra történő átruházás esetén pedig a többi tagot, a társaságot vagy a taggyűlés által kijelölt személyt az adásvételi szerződés útján átruházni kívánt üzletrészre elővásárlási jog illeti meg. dogmatikailag szerződésmódosításnak tekintendő a kft.-ben lévő üzletrészek átruházása is, kifejezett törvényi rendelkezés értelmében azonban az üzletrész átruházása a társasági szerződés módosítását nem igényli. A Legfelsőbb Bíróság is megállapította, hogy "bár a korlátolt felelősségű társaság esetében is szerződésmódosításnak minősül az üzletrész elidegenítése kívülálló részére, a társasági szerződés módosítását a jogszabály formailag mégsem követeli meg." A tag halálával vagy megszűnésével üzletrésze a jogutódra száll át. A jogutódlás, mint a szerződő felek személyében bekövetkező változás szerződésmódosításnak minősül. Ennek ellenére - praktikus okok miatt - a társasági törvény az üzletrész-átruházás mellett általános érvénnyel kimondja, hogy a tagok személyében történt változás nem jár együtt a társasági szerződés alakszerű módosításával.
Törzstőke felemelése, leszállítása
Tekintettel arra, hogy a törzstőke nagysága kötelező szerződéses elem, annak megváltozására - akár emelésről, akár leszállításról van szó - kizárólag a társasági törvényben előírt formai és alaki szabályok betartása útján megvalósított szerződésmódosítással van lehetőség.
A törzstőke felemelésére és az ezzel összefüggő szerződésmódosításra társasági elhatározásból kerülhet sor, annak egyetlen előfeltétele a korábbi törzsbetétek teljes összegének a teljesítése (kivéve, ha a törzstőkén felüli vagyonból emelik a törzstőkét).
A leszállításról szóló döntés meghozatala egyrészt a tagok szabad belátására van bízva, vannak azonban olyan esetek, amelyekben a taggyűlés törvényi előírás folytán köteles a törzstőkét leszállítani (a társasági szerződést módosítani), így:
ha a saját tőke veszteség folytán 3 millió forint alá csökkent és a társaság nem kíván pótbefizetést előírni, illetve a pótbefizetés előírására nincsen lehetősége,
ha tagsági jogviszony megszűnésekor az érintett tag üzletrészének értékesítése eredménytelen, az üzletrészt a törzstőke leszállítása útján be kell vonni,
a saját üzletrész elidegenítésére, térítésmentes átadására a törvényes határidőn belül nem kerül sor, és emiatt az üzletrészt be kell vonni.
Fontos szabály, hogy a törzstőke nem szállítható le hárommillió forintnál alacsonyabb összegre. Ha a leszállításra azért nincs lehetőség, mert a törzstőke 3 millió forint alá csökkenne, a taggyűlés köteles a más társasági formában történő átalakulásáról vagy a társaság jogutód nélküli megszűnéséről határozni.
A részvénytársaságok működési formájukat tekintve alapvetően két csoportba sorolhatók, a zártkörűen és a nyilvánosan működő részvénytársaságok csoportjába. (A zártkörű rt. részvényeit nem hozzák nyilvánosan forgalomba, a nyilvános rt. részvényeit részben vagy egészben nyilvánosan forgalomba hozzák.) Zártkörűen működő rt.-hez alapító okiratra, míg nyilvánosan működő rt.-hez alapszabály elfogadására van szükség.
Az alapító okiratban (alapszabályban) a társasági törvénynek az általános rendelkezésein túl minden esetben meg kell határozni:
az alaptőke összegét, az alapításkor befizetendő pénzbeli hozzájárulás összegét és a részvény névértéke, illetve kibocsátási értéke befizetésének egyéb feltételeit,
az alapítók nyilatkozatát a valamennyi részvény átvételére vonatkozó kötelezettségvállalásról és a részvényeknek az alapítók közötti megoszlásáról (zártkörű rt.-nél!),
az alapítás során kibocsátandó részvények számát, névértékét, illetve kibocsátási értékét, a részvények típusát és előállításuk módját, valamint a részvények más részvénytípusba tartozó részvényre történő átalakításának a szabályait,
a felügyelőbizottság tagjainak számát, az első felügyelőbizottság tagjainak nevét és lakóhelyét,
a könyvvizsgáló megbízatásának időtartamát és a részvénytársaság első könyvvizsgálójának nevét, lakóhelyét,
a részvénytársaság cégjegyzésének módját,
a közgyűlés összehívásának módját, továbbá a szavazati jog gyakorlásának feltételeit és módját,
a részvénytársaság hirdetményei közzétételének módját,
Szükség szerint kell rendelkezni:
a nem pénzbeli hozzájárulásról (tárgya, értéke, az ellenében adandó részvények száma, névértéke), a hozzájárulást szolgáltató adatairól (nevéről vagy cég, lakóhely vagy székhely) és az előzetes értékelést végző könyvvizsgáló adatairól,
az egyes részvényfajtákhoz, illetve részvényosztályokhoz kapcsolódó jogokról és a részvényekhez fűződő egyes jogok esetleges korlátozásáról, a részvények más részvényfajtába, illetve részvényosztályba tartozó részvényre történő átalakításáról, valamint az egyes részvényfajtához, illetve részvényosztályhoz tartozó részvények számáról, névértékéről, illetve kibocsátási értékéről részvénysorozatonként,
az alapítás során, illetve azt követően kibocsátandó átváltoztatható vagy jegyzési jogot biztosító kötvényekről (sorozat, darabszám, névérték) és a kötvényekről,
az igazgatóság felhatalmazásáról az alaptőke felemelésére, meghatározva az igazgatóság által végrehajtható alaptőke-emelés legmagasabb összegét,
az igazgatóság felhatalmazásáról összevont részvény kiállítására, illetve az összevont részvény megbontására,
a névre szóló részvények átruházásának korlátozásáról vagy annak részvénytársasági beleegyezéshez kötéséről (zárkörű rt.-nél),
mindarról, amiről a részvényesek az alapító okiratban rendelkezni kívánnak.
Az alapszabályban kell szabályozni a részvény névértékének, illetve kibocsátási értékének befizetésére vonatkozó igazgatósági felhívás feltételeit.
Valamennyi fenti kérdésben bekövetkező változások miatt kötelező módosítani a részvénytársaság létesítő okiratát (kivétel a részvényátruházás). A módosítás kizárólagos közgyűlési hatáskör, amelyhez a határozati javaslatot elfogadó szavazatok háromnegyedes szótöbbségére van szükség. A létesítő okirat módosításának tekinthető a részvénytársaság működési formájának a megváltoztatása is, amely szintén kizárólagos közgyűlési hatáskör. A működési forma megváltoztatásáról is minősített - 3/4-es - többséggel kell határozni. Speciális szabály azonban, hogy amennyiben a zártkörűen működő társaság változtatja meg a működési formáját, a módosítás gyakorlatilag az alapszabály elfogadását jelenti. Ha a nyilvánosan működő társaság kíván zártkörűvé válni, létesítőokirat-módosításként alapszabály helyett alapító okiratot kell készítenie.
Tagváltozás a részvénytársaságban A részvénytársaság tagváltozása a többi társasági formánál említettekhez képest viszonylag egyszerűbb kérdés. A vagyoni hozzájárulás teljesítésének elmulasztása esetére a kft.nél leírt szabályokat kell irányadónak tekinteni (módosításra kizárólag alaptőke-leszállítás miatt kell sort keríteni!) A részvényes jogviszonya törvényi tilalom következtében kizárással nem szüntethető meg. Tekintettel arra, hogy a részvény forgalomképes értékpapír, a tulajdonos az értékpapírokra vonatkozó szabályok szerint - bemutatóra szóló részvény esetén egyszerű átadással, névre szóló részvény esetén pedig forgatmány útján - szabadon átruházhatja a részvényt. (Bizonyos megkötések, pl. elővásárlási, visszavásárlási, vételi jog azonban érvényesülhetnek!) A névre szóló részvény átruházása a részvénytársasággal szemben csak akkor hatályos, az új tulajdonos a részvényesi jogait csak akkor gyakorolhatja, ha őt mint részvényest a részvénykönyvbe bejegyezték. A részvénytársaság tőkegyesítő jellegéből eredően az alapszabály, az alapító okirat módosítására a fentiek értelmében a részvényes személyében bekövetkező változás esetén nincs szükség.
Alaptőke-emelés, -leszállítás
Az alaptőke felemelésével ugyanaz a helyzet, mint a kft. törzstőkéjének felemelésével: mindig a társaság szabad belátására van bízva, míg a leszállítás bizonyos esetekben törvényben meghatározott kötelezettség. Az alaptőke nem szállítható le 20 millió forint alá. Ha a leszállítására azért nincs lehetőség, mert ezzel a részvénytársaság alaptőkéje 20 millió forint alá csökkenne, a közgyűlés köteles határozni a részvénytársaságnak más társasági formába történő átalakulásáról vagy a részvénytársaság jogutód nélküli megszűnéséről.
Az alaptőke mértékének megváltozása kizárólag az alapító okirat, alapszabály módosításával valósítható meg.
Kötelező az alaptőke leszállítása:
ha a dolgozói részvényt átruházás hiányában be kell vonni,
ha a társaság saját részvényét a törvényes határidőn belül nem idegeníti el, így a részvényt be kell vonni,
ha felemeléskor a felülbélyegzés, illetőleg a részvénycsere folytán át nem vett részvények értékesítése eredménytelen és a részvényeket be kell vonni,
ha az érvénytelennek nyilvánított részvények helyett kiállított új részvények értékesítése eredménytelen és emiatt a részvényeket be kell vonni,
ha a részvényes tagsági jogviszonya a vagyoni hozzájárulás késedelmes teljesítése folytán megszűnt, és a vagyoni hozzájárulás teljesítését más személy sem vállalta át,
ha az alaptőke veszteség következtében a törvényes minimum alá csökkent.
Közös vállalat alapítása
A közös vállalat társasági szerződésében - a társasági törvény általános rendelkezései szerinti tartalmi elemeken felül - meg kell határozni:
a szavazati jog mértékét, gyakorlásának módját,
az adózott eredményből való részesedés és a veszteség viselésének szabályait,
a tag kilépése esetén az őt megillető vagyonhányad kiadásának feltételeit,
a vállalat megszűnését követően fennmaradó vagyon felosztásának rendjét.
Szükség szerint rendelkezik a társasági szerződés:
a tagokat terhelő egyéb vagyoni értékű szolgáltatásokról (mellékszolgáltatás), azok tartalmáról, feltételeiről és a mellékszolgáltatás nem vagy nem megfelelő teljesítése esetén fizetendő kötbér mértékéről,
olyan értékhatár meghatározásáról, amelyet meghaladó értékű ügylet tekintetében a döntés az igazgatótanács hatáskörébe tartozik.
A közös vállalat esetén ugyancsak a legfőbb szerv - az igazgatótanács - hatáskörébe tartozik a társasági szerződés módosítása, amelyhez legalább háromnegyedes szótöbbséggel hozott határozat szükségeltetik.
A szerződésmódosítás elmaradásának következményei
A polgári jog bizonyos feltételek fennállása esetén lehetőséget ad arra, hogy a felek konszenzusának hiányában a bíróság módosítsa a szerződést. A gazdasági társaságoknál azonban kizárt a bíróság ilyen típusú beavatkozásának lehetősége, a társasági szerződés módosítására kizárólag a felek (tagok) akaratából kerülhet sor. Akkor is a tagoknak kell dönteniük a módosításról, ha azt a törvény kötelezővé teszi (pl. kkt.-nál, bt.-nél a tagváltozás, kft.-nél a jegyzett tőkének a törvényi minimum alá csökkenése stb.).
A bírói szerződésmódosítás generális tilalma következtében a felek közötti jogviszonyt a bíróság akkor sem rendezheti, ha a társasági szerződés módosítására a felek akaratából mégsem kerül sor. Mit lehet tenni ilyenkor? Vannak olyan esetek, amikor a társasági törvény alternatív lehetőséget is felkínál a kötelező szerződésmódosítás mellett (pl. törzstőke kötelező leszállítása helyett a megszűnés elhatározása). Az alternatív megoldás megvalósítása azonban változatlanul a társaság feladata. Probléma akkor van, ha a társaság, bár kötelező lenne, mégsem tesz semmit. Ilyenkor a törvényes működés helyreállítása érdekében - kérelemre, vagy hivatalból - törvényességi felügyeleti eljárást kell lefolytatni. Végső esetben, ha a törvényes működés a felügyeleti eljárásban tett egyéb intézkedésekkel sem biztosítható, a cégbíróság a társaságot megszűntté nyilváníthatja.